На основу члана 4. Закона о јавним службама ( ''Службени гласник РС'', бр.42/91, 71/94,79/2005-др.закон, 81/2005- испр.др.закона,83/2005-испр.др.закона и 83/2014-др.закон), члана 23. Закона о култури ("Сл. гласник РС", бр.72/09,13/16 и 30/16-исправка), члана 32. став 1. тачка 8. Закона о локалној самоуправи (''Службени гласник РС'', бр.129/07, 83/14 -др.закон,101/2016-др.закон и 47/2018-др.закон), и члана 39., тачка 11. Статута града Сомбора ("Службени лист града Сомбора", број 2/2019), Скупштина града Сомбора на седници одржаној дана \_\_\_\_\_\_\_\_2019. године донела је

ОДЛУКЕ О ОСНИВАЊУ УСТАНОВЕ ЗА КУЛТУРУ

ГРАДСКИ МУЗЕЈ СОМБОР

Члан 1.

УВОДНЕ ОДРЕДБЕ

Установа за културу Градски музеј Сомбор основана је Решењем Народноослободилачког одбора бр. 14 из 1945.године.

Скупштина општине Сомбор преузела је права и обавезе оснивача према Музеју Одлуком број 022-6/91 од 16.05.1991. године. Скупштина општине Сомбор донела је Решење о органима Градског музеја Сомбор („Сл. лист општине Сомбор“,бр.5/92, 14/92, 7/93 и 5/96), за који Акт је сачињен пречишћен текст („Сл.лист општине Сомбор“,бр.11/97), а потом и Одлуку о усклађивању Решења о органима Градског музеја Сомбор („Сл. лист општине Сомбор“, бр 21/2004).

Овом Одлуком врши се усклађивање наведених аката са Законом.

Члан 2.

Оснивач Градског музеја Сомбор је град Сомбор (у даљем тексту:оснивач) са седиштем у Сомбору, Трг Цара Уроша 1 .

Установа има својство правног лица.

У правном промету са трећим лицима Установа иступа у своје име и за свој рачун.

Члан 3.

Гадски музеј Сомбор је установа од посебног значаја за очување, унапређење и развој културне посебности и очувања националног идентитета мађарске и буњевачке националне мањине.

НАЗИВ, СЕДИШТЕ, ПЕЧАТ И ШТАМБИЉ УСТАНОВЕ

Члан 4.

Назив Установе на српском језику је: ГРАДСКИ МУЗЕЈ СОМБОР

Назив Установе на мађарском језику је: Városi múzeum Zombor

Седиште Градског музеја је у Сомбору, ул. Трг Републике број 4.

Градски музеј обавља музејску делатност и у два депанданса, Спомен-музеју Батинске битке и Музеју Подунавских Шваба.

О промени назива и седишта Установе oдлуку доноси Скупштина града Сомбора, на предлог Управног одбора Установе.

Члан 5.

Градски музеј Сомбор има свој печат и штамбиљ који садрже пословно име и седиште Установе.

Изглед и садржина печата и штамбиља утврђују се Статутом Установе.

Члан 6.

ДЕЛАТНОСТ УСТАНОВЕ

Градски музеј Сомбор је основан као музејска установа комплексног типа, која обавља делатност заштите покретних уметничко-историјских дела и предмета из области палеонтологије, археологије, историје, историје уметности и етнологије, на територији града Сомбора и општина Апатин, Оџаци и Кула.

Основна делатност Градског музеја је:

9102 – ДЕЛАТНОСТ МУЗЕЈА, ГАЛЕРИЈА И ЗБИРКИ

Споредне делатности Градског музеја су:

58.11-ИЗДАВАЊЕ КЊИГА И БРОШУРА

58.14- ИЗДАВАЊЕ ЧАСОПИСА И СЛИЧНИХ ПЕРИОДИЧНИХ ИЗДАЊА

58.19- ОСТАЛА ИЗДАВАЧКА ДЕЛАТНОСТ

47.6- ТРГОВИНА НА МАЛО ПРЕДМЕТИМА ЗА КУЛТУРУ

56.30- УСЛУГЕ ПРИПРЕМАЊА И ПОСЛУЖИВАЊА ПИЋА

Градски музеј може без уписа у судски регистар да обавља друге делатности које служе делатности уписаној у регистар.

ФИНАНСИРАЊЕ

Члан 7.

Градски музеј стиче средства за остваривање своје делатности у складу са Законом из:

* буџета града Сомбора
* из средстава покрајинског и републичког буџета
* донација, прилога, спонзорства и поклона домаћих и страних правних и физичких лица
* сопствених прихода по основу обављања делатности, у складу са Законом
* из других извора

Члан 8.

У буџету Града се обезбеђују средства којима се финансирају стални трошкови, културни програми, инвестиционо одржавање, текуће поправке и одржавање, опрема, плате, додаци, накнаде и друга примања директора и запослених у складу са годишњим Програмом рада Градског музејакоји је усвојила Скупштина града.

Градоначелник града Сомбора закључује са Музејом годишњи Уговор о финансирању трошкова из става 1. Овог члана.

ОРГАНИ УПРАВЉАЊА УСТАНОВЕ

Члан 9.

Органи Градског музеја су:

- Директор, као орган руковођења,

- Управни одбор, као орган управљања,

- Надзорни одбор, као орган надзора

ДИРЕКТОР

Члан 10.

Радом и пословањем Градског музеја руководи директор.

Директора именује и разрешава Скупштина града на основу претходно спроведеног јавног конкурса, на предлог Одбора за кадровска и административна питања и радне односе Скупштине града Сомбора , са образложног предлога листе кандидата коју утврђује Управни одбор Установе, на период од 4 године и може бити поново именован.

За директора може бити именовано лице које, осим општих законских услова, испуњава и следеће посебне услове:

1. да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

2. да има најмање пет година радног искуства у струци

Кандидат за директора дужан је да предложи програм рада и развоја установе као саставни део конкурсне документације.

Мишљење у поступку избора директора Градског музеја дају и национални савети мађарске и буњевачке националне мањине.

Остали услови за избор кандидата за директора утврђују се Статутом Музеја

Надлежност директора дефинише се Статутом Градског музеја.

Члан 11.

Директор Градског музеја може бити разрешен и пре истека времена на које је именован у случајевима предвиђеним Законом.

Поступак и разрешење директора покреће Оснивач по својој иницијативи или на иницијативу Управног одбора Градског музеја.

Члан 12.

До именовања директора по расписаном конкурсу Скупштина града може именовати вршиоца дужности директора.

За вршиоца дужности директора може бити именовано лице на период од најдуже једне године .

Права, обавезе и одговорности директора односе се и на вршиоца дужности директора.

УПРАВНИ ОДБОР

Члан 13.

Орган управљања Установе је Управни одбор.

Управни одбор има 5 чланова, укључујући и председника.

Председника и чланове Управног одбора Установе именује и разрешава Скупштина града.

Управни одбор чине:

- 3 представника оснивача које предлаже Одбор за кадровска и административна питања и радне односе Скупштине града Сомбора,

- 1 представника кога заједнички предложе Национални савет мађарске националне мањине и Национални савет буњевачке националне мањине и

- 1 представник из реда запослених , на предлог репрезентативног синдиката установе из реда носилаца основне, тј. Програмске делатности.

Два члана Управног одбора треба да буду представници мање заступљеног пола.

Надлежност Управног одбора дефинише се Статутом Градског музеја у складу са законом.

Мишљење о предложеним члановима Управног одбора дају и национални савети мађарске и буњевачке националне мањине.

Члан 14.

НАДЗОРНИ ОДБОР

Надзорни одбор је орган надзора над законитошћу у пословању Установе.

Председника и чланове Надзорног одбора Установе именује и разрешава Скупштина града.

Надзорни одбор има 3 члана, укључујући и председника.

Надзорни одбор чине:

-један представник оснивача, кога предлаже Одбор за кадровска и административна питања и радне односе Скупштине града Сомбора,

- један представник кога заједнички предложе Национални савет мађарске националне мањине и Национални савет буњевачке националне мањине и

-један представник из реда запослених на предлог репрезентативног синдиката установе

Један члан Надзорног одбора треба да буде представник мање заступљеног пола.

Чланови Надзорног одбора именују се на период 4 године и могу поново бити бирани.

Надлежност Надзорног одбора дефинише се Статутом Градског музеја у складу са законом.

Мишљење о предложеним члановима Надзорног одбора Градског музеја дају и национални савети мађарске и буњевачке националне мањине.

Члан 15.

Председнику и члановима Управног и Надзорног одбора може припасти накнада за рад по одржаној седници у висини половине неопорезивог износа дневнице.

Накнада за рад из става 1. овог члана се исплаћује из сопствених прихода Градског музеја.

Члан 16.

Ради разматрања стручних питања и унапређења делатности Градског музеја могу се формирати Стручно веће, као и друга посебна привремена, или стална тела за поједина питања.

Статутом Градског музеја се дефинишу стручни органи Установе, а Одлуку о оснивању и делокругу рада стручних тела доноси директор Установе.

ЗАШТИТА ОПШТЕГ ИНТЕРЕСА

Члан 17.

Скупштина града као оснивач :

- даје сагласност на статут,

- разматра годишње извештаје о раду и финансијском пословању и усваја исте;

- даје сагласност на годишњи програм рада;

- даје сагласност на статусне промене;

- даје сагласност на промену делатности, промену седишта и назив Установе.

- именује и разрешење директора,

- именује и разрешава чланове Управног и Надзорног одбора

Члан 18.

Градско веће даје претходну сагласност на:

- Одлуку о кредитном задужењу Градског музеја код пословних банака, фондова, или других финансијских организација којом се обезбеђују средства за капиталне или текуће инвестиције

- Уговоре о финансијском , односно оперативном лизингу,

- Преговоре, радње и правне послове са трећим лицима код којих се Градски музеј кредитно задужује , оптерећује имовину установе, или користи друга средства обезбеђивања потраживања.

Члан 19.

Градоначелник града Сомбора даје сагласност на Правилник о организацији и систематизацији послова у Градском музеју и доноси Решење о утврђивању збирне листе коефицијената за обрачун и исплату плата запослених у установи.

Члан 20.

На захтев Скупштине града, Градског већа и Градоначелника, Градски музеј је дужан да поднесе ванредни извештај о свом раду.

Градоначелник и Градско веће као извршни органи имају право да наложе ванредну контролу пословања установе .

У случају поремећаја у пословању Установе, Оснивач може предузети мере којима ће обезбедити несметано пословање Установе, а нарочито може променити унутрашњу организацију Установе, разрешити органе које је поставио и именовати привремене органе, као и друге мере предвиђене законом.

ПРЕЛАЗНЕ И ЗАВРШНЕ ОДРЕДБЕ

Члан 21.

Градски музеј је дужан да усклади Статут са овом Одлуком у року од 30 дана од дана ступања на снагу ове Одлуке.

Остале опште акте Градски музеј је дужан да усклади у року од 30 дана од дана ступања на снагу Статута.

Статутом Градског музеја ближе се уређује делатност, унутрашња организација, надлежност органа, услови за именовање и разрешење директора, заступање и представљање, права, обавезе и одговорности запослених, начин организовања послова и друга питања од значаја за пословање Градског музеја и др.

Члан 22.

Одредбе ове Одлуке које се односе на поступак и услове за именовање директора , председника и чланове Управног и Надзорног одбора Градског музеја , примењиваће се по престанку мандата директора , председника и чланове Управног и Надзорног одбора Градског музеја, именованих у складу са одредбама раније важећих аката.

Члан 23.

Ступањем на снагу ове Одлуке престаје да важи Одлука о оснивању Градског музеја Сомбор („Сл.лист града Сомбора“, бр.12/2011).

Члан 24.

Ова Одлука ступа на снагу осмог дана од дана објављивања у Службеном листу града Сомбора.

ПРЕДСЕДНИК СКУПШТИНЕ ГРАДА

Прим.др. Зоран Парчетић